Frank Jensen (S), 1999-04-29:
Jeg vil gerne takke ordførerne for den meget positive modtagelse af dette store og komplicerede lovforslag.
Stort set alle ordførerne tilkendegav en umiddelbart positiv tilgang til lovforslaget, men flere af ordførerne har også fulgt det op, der står i slutningen af den skriftlige fremsættelse, som følger lovforslaget fra min side, nemlig at det er et meget stort og kompliceret lovforslag, og at det kommer på et tidspunkt i samlingen, hvor der er et stort arbejdspres, og hvor der er ikke så lang tid tilbage.
Baggrunden for, at lovforslaget kommer så sent på samlingen, hænger sammen med, at vi fra regeringens side har valgt at fremsætte de lovforslag, der er nødvendige for, at en række internationale konventioner, som Danmark har undertegnet, kan ratificeres.
Og for så vidt angår Europarådets konvention om korruption, blev det først muligt at få åbnet for undertegnelsen af den den 27. januar i år, og det er baggrunden for, at lovforslaget først har kunnet komme
frem til Folketinget i slutningen af april og blive førstebehandlet i dag.
Som flere ordførere har været inde på ved at gennemgå den række af internationale konventioner, vi her får ratificeret - og det skal jeg ikke forlænge debatten med at gøre - så er der her, som også hr. Frank Aaen var inde på, en yderligere lovbestemmelse, som knytter sig til det at få grov momssvig ind i straffeloven, for det har vi jo ikke i dag.
I dag kan man alene straffe overtrædelser på momsområdet efter momsloven, og her er der altså alene en straffebestemmelse om 2 års fængsel.
Der er ingen straffebestemmelse for grov momssvig i straffeloven; der er alene en straffebestemmelse for grov skattesvig.
Nu får vi en tilsvarende bestemmelse og med samme strafmaksimum på 4 år, og jeg tror, at hr. Tom Behnke med hensyn til de strafmaksimummer, vi lægger ind i straffeloven,
er enig med mig i, at det henhører under domstolene at anvende dem i de konkrete sager, som protesteres og forelægges for domstolene, og her er det altså strafmaksimum, vi lægger ind i straffeloven.
Og for så vidt angår den personfarlige kriminalitet - hvis hr. Tom Behnke her tænker på grov vold - kan det jo komme helt op på et strafmaksimum på 8 år, altså det dobbelte af, hvad det er for grov momssvig og grov skattesvig, så jeg synes sådan set ikke, der er noget ulogisk eller nogen mangel på sammenhæng på det felt.
Derimod er det fuldstændig rigtigt, at vi nu får grov momssvig ind i straffeloven, for jeg tror - og det tror jeg
også er den oplevelse, som hr. Frank Aaen giver udtryk for - at det har en anderledes præventiv virkning, også i »det bedre selskab«, hvis der er mulighed for, at man kan blive straffet efter straffeloven og ikke kun efter særlovgivningen.
Det har en anderledes præventiv virkning, hvis man ved, at den overtrædelse af lovgivningen, som man er i gang med at planlægge, er strafbar efter straffeloven, og derfor er det min og regeringens opfattelse, at vi med denne tilføjelse til straffeloven, har mulighed for at forebygge grov momssvig
Men når den så alligevel foregår, er det rigtigt, som hr. Frank Aaen også var inde på, at det er politiets og anklagemyndighedens opgave straks at forsøge at opklare og forfølge den lovovertrædelse af økonomisk karakter, der foregår i vores samfund.
Det her er fuldstændigt parallelt med den bestemmelse om grov og forsætlig miljøkriminalitet, som vi fik ind i straffeloven, og det er også det samme strafmaksimum på fire år.
Jeg skal i øvrigt slutte med at sige, at det her ikke er et punktum, regeringen sætter med hensyn til at følge op på vores egen handlingsplan for indsatsen imod økonomisk kriminalitet og datakriminalitet, for som det også blev sagt fra hr. Per Kaalunds side, arbejder Brydensholtudvalget, som er det udvalg, regeringen har nedsat, med at gå igennem vores lovgivning med en tættekam for at finde frem til, om der her er behov for forbedringer med hensyn til vores forfølgelse af økonomisk kriminalitet.
Og det er min forventning, at vi også i den kommende folketingssamling vil komme til at se nye lovgivningsmæssige initiativer, der retter sig mod den økonomiske kriminalitet i vores samfund, for den har vi mindst lige så meget grund til at forfølge som nogen anden form for kriminalitet.
Og jeg er fuldt indforstået med det ønske, som blev rettet fra bl.a. fru Birte Rønn Hornbech om, at vi nu bruger sommeren til at gå lovforslaget tæt igennem, og at vi stiller op, som også fru Anne Baastrup ønskede det, til en teknisk gennemgang og bruger det til at sikre os, at i forbindelse med genfremsættelsen har alle Folketingets partier og medlemmer haft mulighed for at stifte bekendtskab med de konsekvenser, som lovforslaget medfører.
Men endnu en gang: Tak for en positiv modtagelse her ved førstebehandlingen!